b'\n_START_ARTICLE_\nPeter (hrva\xc5\xa1ki kralj)\n_START_SECTION_\n\xc5\xbdivljenje\n_START_PARAGRAPH_\nKralj Peter naj bi po rodu izhajal iz plemi\xc5\xa1ke rodbine Sna\xc4\x8di\xc4\x87ev (Sva\xc4\x8di\xc4\x87ev) in naj bi bil ne\xc4\x8dak neretljanskega vladarja Slavca. Umrl je nasilne smrti, ko ga je leta 1097na gori Gvozd porazil ogrski kralj Koloman.\n_START_SECTION_\nVladavina\n_START_PARAGRAPH_\nPetrova vladavina se je pri\xc4\x8dela v burnih razmerah, ko je na Hrva\xc5\xa1kem zavladala huda politi\xc4\x8dna kriza. Po smrti kralja \xc5\xa0tefana II. so se za nasledstvo borili protiogrska stranka in pa ogrska stranka pod vodstvom Helene Lepe, \xc5\xbeene kralja Dimitrija Zvonimirja in sestre ogrskega kralja Ladislava. V razmerah, ko jo na Hrva\xc5\xa1kem zavladala dr\xc5\xbeavljanska vojna, so Helenina stranka in dalmatinska mesta na pomo\xc4\x8d poklicali Heleninega brata Ladislava. Toda ogrski vladar se je v boj za hrva\xc5\xa1ko krono vpletel brez soglasja pape\xc5\xbea Urbana II. in bizantinskega cesarja Alekseja I. Komnena. \xc4\x8ceprav je Ladislav brez ve\xc4\x8djega odpora zasedel panonsko Hrva\xc5\xa1ko (staro Slavonijo), se je moral nadaljnjemu prodoru odre\xc4\x8di zaradi napada Kumanov, ki jih je nadenj verjetno na\xc5\xa1\xc4\x8duval bizantinski cesar Aleksej I. Komnen. Mad\xc5\xbeari so zaradi spora med Ladislavom in njegovim bratom \xc3\x81lmo\xc5\xa1em nekaj let s te\xc5\xbeavo vzdr\xc5\xbeevali oblast nad Slavonijo, kjer je Ladislav za vladarja dolo\xc4\x8dil \xc3\x81lmo\xc5\xa1a, obenem pa se je v Dalmaciji in na Hrva\xc5\xa1kem bene\xc5\xa1ki vpliv tako okrepil, da se je do\xc5\xbe razgla\xc5\xa1al ne le za kneza Dalmacije, ampak tudi za kneza Hrva\xc5\xa1ke._NEWLINE_V tak\xc5\xa1nih razmerah so tisti Hrvatje, ki so bili verjetno povezani z bizantinskim cesarjem Aleksejem, za svojega vladarja izbrali Petra. Peter je vladal iz Knina. Prva leta njegove vladavine so bila mirna. Vladarju je hkrati uspelo za\xc5\xbeiveti v slogi z dalmatinskimi mesti. Morda mu je uspelo pregnati tudi Almo\xc5\xa1a in obnoviti hrva\xc5\xa1ko oblast nad staro Slavonijo._NEWLINE_Petrova vladavina je postala ogro\xc5\xbeena, ko je leta 1095 na ogrski prestol stopil Koloman. Koloman je bil zelo inteligenten in hladnokrven vladar, ki se je spoznal na diplomacijo, in je v letu 1096 z uporabo vojske in diplomacije uspel vzdr\xc5\xbeati prehod kri\xc5\xbearske vojske, ki se je preko njegovega ozemlja odpravila v Palestino. Koloman, ki je bil sprva \xc5\xa1kof, se je uspel sporazumeti tudi s pape\xc5\xbeem Urbanom II., Bizantinci pa so se tedaj ukvarjali s kri\xc5\xbearskimi vojnami. Leta 1097 je Koloman napadel Hrva\xc5\xa1ko. Prodrl je vse do Dalmacije, na gori Gvozd (oziroma Gozd) pa je njegova vojska premagala Hrvate in ubila njihovega kralja Petra._NEWLINE_Koloman je bil pri uveljavljanju svoje oblasti nad Petrovo dedi\xc5\xa1\xc4\x8dino zelo potrpe\xc5\xbeljiv- \xc5\xa1ele leta 1102 se je dal v Biogradu okronati za kralja Hrva\xc5\xa1ke. Posebej potrpe\xc5\xbeljiv je bil pri uveljavljanju oblasti nad dalmatinskimi mesti, ker bi voja\xc5\xa1ka akcija lahko spro\xc5\xbeila hude spore z Bene\xc4\x8dani in Bizantinci. Ko se je leta 1103 bizantinski cesar poro\xc4\x8dil s Kolomanovo h\xc4\x8derko, je Koloman leta 1105 vkorakal v Dalmacijo in zavladal vsemu ozemlju, na katerem so kdaj vladali ali imeli vpliv hrva\xc5\xa1ki narodni vladarji (Slavonija, Hrva\xc5\xa1ka, dalmatinska mesta in obmo\xc4\x8dje Neretljanov).'